b'\n_START_ARTICLE_\nJoshua Slocum\n_START_SECTION_\nBakgrunn\n_START_PARAGRAPH_\nSlocums familie var fra New England og var av skotsk opphav. Han ble f\xc3\xb8dt i Nova Scotia p\xc3\xa5 et sted ved Bay of Fundy. _NEWLINE_Som fjorten\xc3\xa5ring r\xc3\xb8mte Slocum hjemifra og tok hyre p\xc3\xa5 en fiskeskonnert, men vendte snart tilbake til familiehjemmet.\n_START_SECTION_\nSj\xc3\xb8mann\n_START_PARAGRAPH_\nEtter at moren d\xc3\xb8de, da han var seksten \xc3\xa5r, tok han hyre som matros p\xc3\xa5 de store seglskipene som gikk i trafikk p\xc3\xa5 Europa. I 1869 fikk han sin f\xc3\xb8rste tjeneste som kaptein p\xc3\xa5 fart\xc3\xb8y i California og seglet i tretten \xc3\xa5r p\xc3\xa5 handelsskip til Kina, Australia, Molukkene (Krydder\xc3\xb8yene) og Japan. _NEWLINE_I 1874 bygde Slocum en steamer i Subic Bay p\xc3\xa5 Filippinene og han gikk ogs\xc3\xa5 inn som deleier av det store seglfart\xc3\xb8yet \xc2\xabNorthern Light\xc2\xbb. Han f\xc3\xb8rte selv befal over fart\xc3\xb8yet, som p\xc3\xa5 den tiden ble ansett \xc3\xa5 v\xc3\xa6re et av de beste skipene i den amerikanske handelsfl\xc3\xa5ten. Han solgte sin del i \xc2\xabNorthern Light\xc2\xbb i 1882 og kj\xc3\xb8pte i stedet barken \xc2\xabAquidneck\xc2\xbb i 1884. Han foretok en rekke lange ferder med \xc2\xabAquidneck\xc2\xbb._NEWLINE_Ved 51 \xc3\xa5rs alder seglet Slocum den 24. april 1895 ut fra Boston i en liten slupp (\xc2\xabSpray\xc2\xbb). Etter \xc3\xa5 ha seglet jorden rundt (46\xc2\xa0000 miles) kom han tilbake til Newport i Rhode Island den 27. juni 1898. Hans seiling fikk stor oppmerksomhet i den engelskspr\xc3\xa5klige presse rundt om i verden._NEWLINE_Han utgav boken Sailing Alone Around the World etter denne jordomseilingen. Boken, som er utgitt p\xc3\xa5 norsk under tittelen F\xc3\xb8rste mann rundt jorden alene, er en beretning om en seilas som startet i 1895. Med datidens hjelpemidler var dette noe helt annet enn tilsvarende prosjekter i ny tid._NEWLINE_I november 1909 seilte Slocum i b\xc3\xa5ten \xc2\xabSpray\xc2\xbb mot Orinocofloden men ble aldri gjenfunnet. Det ble antatt at han var blitt pl\xc3\xb8yd ned av et eller annet dampskip, eller angrepet av en hval. Noen annen forklaring ans\xc3\xa5 man ikke mulig med tanke p\xc3\xa5 hvor en erfaren segler han var._NEWLINE_Han ble erkl\xc3\xa6rt d\xc3\xb8d i 1924.'